钦定古今图书集成/明伦汇编/氏族典/第211卷 > 《廖用贤尚友录》 > 毛喜
## 钦定古今图书集成/明伦汇编/氏族典/第211卷 > 《廖用贤尚友录》 > 毛喜

按《陈书毛喜传》，“喜字伯武，荥阳阳武人。少好学，善草
隶。起家梁中卫西昌侯行参军，寻迁记室参军。高祖
素知喜，及镇京口，命喜与高宗俱往江陵。及江陵陷，
喜及高宗俱迁关右。世祖即位，喜自周还，进和好之
策，朝廷乃遣周弘正等通聘。及高宗反国，又遣喜入
关，迎柳皇后及后主还。天嘉三年，至京师。高宗时为”
骠骑将军，仍以喜为府谘议参军，领中记室。世祖崩，
废帝冲昧，仆射到仲举等矫太后令，遣高宗还东府。
喜即驰入，谓高宗曰：“今日之言，必非太后意，宗社之
重，愿加三思。”竟如其策。高宗即位，除给事黄门侍郎，
兼中书舍人，典军国机密。迁太子右卫率，右卫将军。
以定策功，封东昌县侯。太建三年，丁母忧。起为明威
将军，改宣远将军、义兴太守。寻入为御史中丞。及得
淮南地，喜陈安边之术，高宗纳之。十二年，加侍中。十
三年，授散骑常侍，迁吏部尚书。至德元年，授信威将
军、永嘉内史。初，高宗委政于喜，喜勤心纳忠，多所匡
益，由是十馀年间，江东狭小，遂称全盛。唯略地淮北，
不纳喜谋，而吴明彻竟败，高宗深悔之。皇太子好酒，
喜尝为言，高宗以诫太子，太子阴患之。至是稍见疏
远，乃以喜为永嘉内史。喜至郡，不受俸秩，政弘清静，
民吏便之。祯明元年，征为光禄大夫，道病卒。子处冲
嗣，官至仪同从事中郎、中书侍郎。